Kristian Thulesen Dahl (DF), 2003-02-26:
Jeg synes, det er et meget spændende forslag, SF har til behandling her i dag.
Vi vil meget gerne diskutere selve indholdet i det forslag, SF har fremsat, og også bruge forslaget som en anledning og - kan man sige - løftestang til at få en grundig debat om, hvordan vi behandler EU-forslagene her i Folketingssalen og i Folketingets udvalg.
I virkeligheden handler det jo om - og der er jeg enig med hr. Claus Larsen-Jensen - at EU-politik er
indenrigspolitik.
Det kan vi være enige eller uenige om at det skal være på en lang række områder, men sådan er det.
Vi føler også, at der er meget snak i det her.
Man taler meget om, hvordan man kan inddrage fagudvalgene, men vi føler simpelt hen, at det går for langsomt.
Det gør det, fordi det mere er opfordringer, henstillinger og diskussioner, end det er den nødvendige tilpasning af de formelle strukturer, som ville gøre, at vi fik de her ting på plads.
Vi har arbejdet med de her problemer og arbejdet med en lidt anden model end den, SF foreslår, men vi deltager gerne i en fuldstændig fordomsfri drøftelse af den.
Vi har arbejdet med et forslag om, at alle EU-forslag bliver sat på Folketingets dagsorden, som var det et forslag fra regeringen; altså når Kommissionen kommer med et forslag, ryger det på dagsordenen som et forslag fra regeringen.
På den måde tager folketingsgrupperne forslaget op til behandling med fagordføreren, som redegør for det for folketingsgruppen; nøjagtig som man gør med alle mulige andre forslag.
Derefter har vi her i Folketingssalen en første behandling af forslaget, fuldstændig som vi kender det, når regeringen har fremsat et forslag, hvor det er fagordførererne, der debatterer de principielle spørgsmål i forslaget.
Derefter går forslaget til det fagudvalg, der er relevant.
Her diskuteres det, som vi kender det.
Fagudvalget beslutter, om der skal være en slags anden behandling af forslaget i salen i det forløb, der så kommer, eller om man ønsker at afslutte behandlingen i fagudvalget ved, at det sendes videre til Europaudvalget, som så i den afsluttende fase giver mandatet.
I den model har vi tænkt, at Europaudvalget stadig væk har en rolle at spille, fordi Europaudvalget har mulighed for helt op til deadline måske at vurdere forslaget ud fra nogle rent principielle spørgsmål, nogle tværgående spørgsmål i EU-politikken, som partierne måtte ønske at udøve, i stedet for alene at se det i forhold til det konkrete forslag.
Det er sådan et hensyn, som vi synes man godt kunne vælge fortsat at tage.
Diskussionen er fuldstændig åben.
Men det skulle altså afsluttes i Europaudvalget.
Den forskel, der så burde være i Europaudvalgets behandling i forhold til i dag, er efter vores opfattelse, at i og med at det er et lovgivende organ, som træder i stedet for Folketingssalen, bør det selvfølgelig i udgangspunktet altid foregå i åbenhed med muligheden for, at en minister kan anmode om, at der sker behandling på et lukket møde af hensyn til den danske forhandlingsposition.
Det, at udgangspunktet er lukkethed og kun undtagelsen åbenhed, er at vende tingene fuldstændig på hovedet.
Derfor føler vi i takt med, at man kan sige, at EU i stigende grad på den måde direkte lovgiver over for borgerne i form af, at de direktiver, der bliver vedtaget, bliver til love i landet efter en periode, uanset hvad Folketinget gør, at det er nødvendigt, at vi i udgangspunktet har en åben behandling af de her forslag.
arbejde,
De fleste sager er jo kendte gennem pressen ganske kort tid efter Europaudvalgets møder, endda somme tider før.
Det er jo kun, når der virkelig har været meget alvorlige ting på dagsordenen, hvor en minister på et lukket møde beder om, at her vil han gerne have, at lukketheden respekteres, at vi så gør det.
Rimelig fornemt har alle så respekteret det ønske fra en minister i de få sager, der har været.
Her skal man selvfølgelig stadig væk have mulighed for at køre efter den procedure.
Det skal bare ikke være udgangspunktet. Det er vores tanker om en formel reform, som gør, at vi får tacklet EU-politikken på en anderledes måde end i dag.
Men som nævnt er vi i det arbejde, der forestår, fuldstændig villig til også til at inddrage det fornuftige forslag, som SF har sat til debat her i dag.